钦定古今图书集成/明伦汇编/官常典/第417卷 > 周
## 钦定古今图书集成/明伦汇编/官常典/第417卷 > 周

周制，天官置宫正、宫伯，地官置师氏、保氏，秋官置司
隶，皆掌王宫宿卫。而《夏官》虎贲、旅贲、节服三氏，均司
禁旅。

按《周礼天官》“冢宰治官之属。宫正，上士二人，中士四
人，下士八人，府二人，史四人，胥四人，徒四十人。”
宫正，掌王宫之戒令纠禁。

〈注〉纠，犹割也，察也。

以时比宫中之官府、次舍之众寡。

〈注〉时四时比校，次其人之在否。“官府之在宫中者，若膳夫、玉府、内宰、内史之属。”“次诸吏直宿，若今部署诸庐者。”舍其所居寺。

为之版以待。

〈注〉郑司农云：“为官府次舍之版图也。待，待比也。”郑元谓版其人之名籍，待待戒令及比。

夕击《柝》而比之。

〈注〉夕，莫也。莫行夜，以比直宿者，为其有解惰离部署。郑司农云：“柝戒守者所击也。”

“国有故，则令宿”，其比亦如之。

〈注〉郑司农云：“‘故祸灾令宿，宿卫王宫’。《春秋传》曰：‘忘守必危，况有灾乎’？”郑元谓“故，凡非常也。《文王世子》曰：‘公有出疆之政，庶子以公族之无事者守于公宫，正室守太庙，诸父守贵宫贵室，诸子诸孙守正宫下室，此谓诸侯也。王之庶子职掌国子之倅，国有大事，则帅国子而致于太子，唯所用之者。令宿之事，盖亦存焉’。”

辨外内而时禁。

〈注〉郑司农云：“分别外人、内人，禁其非时出入，

稽其功绪，纠其德行。”

〈注〉稽，犹考也，计也。功，吏职也。绪其志业。

几其出入，均其稍食。

〈注〉郑司农云：“几其出入，若今时宫中。有罪禁止不能出，亦不得入，及无引籍，不得入宫。司马殿门也。”郑元谓“几呵其衣服、持操及疏数者，稍食禄禀，

去其淫怠，与其奇邪之民。”

〈注〉《民》，宫中吏之家人也。淫，放滥也。怠，解慢也。奇邪谲觚非常。

会其什伍，而教之道艺。

〈注〉五人为伍，二伍为什。会之者使之辈作辈学相劝帅，且寄宿卫之令。郑司农云：“道谓先王所以教道民者，艺谓礼乐射御书数。”

月终则会其稍食，岁终则会其行事。

〈注〉《行事》，吏职也。

凡邦之大事，令于王宫之官府次舍，无去守而听政
令。

〈注〉使居其处，待所为。

春秋，“以木铎修火禁。”

〈注〉火星以春出，以秋入，因天时而以戒。

凡邦之事，跸，宫中，庙中，则执烛。

〈注〉郑司农读“火绝”之云：“禁凡邦之事跸。”国有事，王当出，则宫正主禁绝行者，若今时卫士填街跸也。宫中、庙中则执烛，宫正主为王于宫中、庙中执烛。郑元谓“事，祭事也。邦之祭社稷七祀于宫中，祭先公先王于庙中。隶仆掌跸止行者，宫正则执烛以为明。《春秋传》曰‘有大事于大庙’，又曰：‘有事于武宫’。”

宫伯，中士二人，下士四人；府一人，史二人，胥二人，徒
二十人。宫伯掌王宫之士庶子，凡在版者。

〈注〉郑司农云：“庶子，宿卫之官。版，名籍也。以版为之。今时乡户籍谓之户版。”郑元谓“王宫之士，谓王宫中诸吏之适子也。庶子，其支庶也。”

掌其政令，行其秩叙，作其徒役之事

〈注〉秩禄，禀也。叙才，等也。作徒役之事，大子所用，

授八次八舍之职事。

〈注〉卫王宫者，必居四角四中，于徼候便也。郑司农云：“庶子卫王宫，在内为次，在外为舍。”郑元谓：“次，其宿卫所在；舍，其休休之处。”

若邦有大事，作《宫众》，则令之。

〈注〉谓王宫之庶子，于邦有大事，或选当行。

“月终则均秩，岁终则均叙。”“以时颁其衣裘，掌其诛赏。”

〈注〉颁，读为班，班，布也。衣裘，若今赋冬夏衣。

《地官》司徒，教官之属：师氏，“中大夫一人，上士二人；府
二人，史二人，胥十有二人，徒百有二十人。”

〈订义〉陈及之曰：“师氏以道教国子，以媺诏王，而其徒百二十人，盖居虎门之左，司王朝，帅四夷之隶以守王门，其徒不得不多也。”

《师氏》“掌以媺诏王以三德教国子：一曰至德，以为道
本，二曰敏德，以为行本，三曰孝德，以知逆恶。教三行：
一曰孝行，以亲父母。二曰友行，以尊贤良。三曰顺行，
以事师长。居虎门之左，司王朝。”

〈订义〉李景齐曰：“虎门，路寝也，画虎以示威武之象。至于中门为雉门，亦画雉以象文明，外文明而内威武，高明、柔克、沉潜刚克之意。文明著于外，威武潜乎内，则王之威亦德威而已。”

掌国中失之事，以教国子弟，凡国之贵游子弟学焉。
凡祭祀、宾客、会同、丧纪、军旅，王举则从。听治亦如之。

〈订义〉贾氏曰：“此数事，王行之时，师氏则从，以王所在，皆须诏以美道故也。”郑康成曰：“听治，谓王举于野外以听朝。”贾氏曰：“上数事皆有朝以听治之，故从王亦如上。虎门之左同，故曰亦如之。”

使其属帅四夷之隶，各以其兵服守王之门外，且跸
朝在野外，则守内列。

〈订义〉《郑锷》曰：“非特在国可使之守，若朝在野外，虽使之守，藩盾之内列亦可。”

保氏，下大夫一人，中士二人，府二人，史二人，胥六人，
徒六十人。保氏掌谏王恶，而养国子以道。乃教之六
艺：一曰五礼，二曰六乐，三曰五射，四曰五驭，五曰六
书，六曰九数。乃教之六仪：一曰祭祀之容，二曰宾客
之容，三曰朝廷之容，四曰丧纪之容，五曰军旅之容，
六曰车马之容。凡祭祀、宾客、会同、丧纪、军旅，王举则
从，听治亦如之，使其属守王闱。

〈订义〉《郑锷》曰：“闱者，宫中巷门。”黄氏曰：“保氏守王闱，则益迫近矣。师氏有四夷之隶，故在门外。然保氏掌谏王恶，则其察之当益详。”

《夏官司马》，政官之属：“虎贲氏，下大夫二人，中士十有
二人，府二人，史八人，胥八十人，虎士八百人。”

〈订义〉薛平仲曰：“虎言其有力如虎也，旅言其旅力方刚也。虎贲有虎士八百人，用之以先后王而趋，非部分之严，节制之素，难乎为卫矣。故虎贲氏则以下大夫二人为之。”黄氏曰：“虎贲氏有主帅，且为近卫，故高其爵。”郑康成曰：“不言徒曰虎士，则虎士徒之选有勇力者。”易氏曰：“此言虎士八百人，与《牧誓》言‘虎贲三百人，其’”数为不同。盖此以卫至尊为主，惟众而后可以备仪卫。陈及之曰：“虎贲八百人。”盖天子亲兵，六军之外，禁卫惟此而已。王不出，则虎士不出。及其弊也，以之从军旅，赐诸侯，非旧制矣。

虎贲氏掌先后王而趋以卒伍。

〈注〉王出将，虎贲士居前后，虽群行，亦有局分。先，悉荐反。将，子匠反。

军旅会同亦如之。舍则守王闲。

〈注〉舍王出所止，宿处闲梐枑。

王在国，则守王宫。

〈注〉为周、卫。

国有大故，则守王门。

〈注〉《非常》之难要在门。

又

适四方使，则从士大夫。

〈注〉虎士从使者，

若道路不通，有征事，则奉书以使于四方。

〈注〉不通。逢兵寇，若泥水奉书，征师役也。

《旅贲》氏，中士二人，下士十有六人、史二人，徒八人。

〈订义〉郑锷曰：“旅如旅力，方刚之旅，旅有力之意，故人之背旅谓之膂，以其有力故也。或谓有虎贲氏八百人矣，又有旅贲氏十六人，何耶？盖八百人分为卒伍而趋于王之前后，则既卫其前又卫其后也。旅贲氏之十六人则夹车而趋，或防其左，或防其右，此其所以异。”

旅贲氏：“掌执戈盾，夹王车而趋，左八人，右八人，车止
则持轮。”

〈注〉“夹王车”者，其下士也。下士十有六人，中士为之帅焉。

凡祭祀、会同、宾客，则服而趋。

〈注〉“服而趋”，夹王车趋也。会同、宾客，王亦齐服服衮

冕则此，士之齐服服元端。

又

《军旅》则“介而趋。”

〈注〉介，被甲。

《节服》氏，下士八人、徒四人。

节服氏：“掌祭祀、朝觐，衮冕六人，维王之太常。”

〈注〉服衮冕者，从王服也。维，维之以缕。王旌十二旒，两两以缕缀连，旁三人持之。礼，天子旌曳地，郑司农云：“维持之。”

诸侯则四人，其服亦如之。郊祀，裘冕，二人执戈送逆
尸，从车。

〈注〉《裘冕》者，亦从尸服也。裘，大裘也。凡尸服，卒者之上服。从车，从尸车送逆之往来。

《秋官》司寇，刑官之属。司隶，中士二人，下士十有二人，
府五人，史十人，胥二十人，徒二百人。司隶掌帅四翟
之隶，使之皆服其邦之服，执其邦之兵，守王宫与野
舍之厉禁。

〈注〉《野舍》，王者所止舍也。